**Almud : Tanfalit**

**Aswir : Aseggas wis sin (2LMD)**

**Taselmadt : BENALLAOUA ANISSA**

**Tamsirt : Tasekka n yimsegzi**

**AGBUR**

Iswan n temsirt

Ahric 1 : kra n yiferdisen n yimsegzi

1-Tabadut

2-Tuddsa

3- Iferdisen utlayanen

Ahric 2 : iqeddicen

1. Taɣuri d tegzi n udris « Tarkizt » n S.A. Boulifa.
2. Tanfalit s tira

Tiɣbula

**A**ḍ**ris imsegzi**

**Iswan n temsirt :**

1-Yal anelmad ad yessiweḍ ad yeεqel aḍris imsegzi gar tsekkiwin yemgaraden.

2- Yal anelmad ad yizmir ad d-ifares aḍris imsegzi s timawit neɣ s tira ; Aya s useqdec n tuddsa akked yiferdisen n tutlayt i ilaqen.

3- Asejhed n tezmert n taywalt n unelmad. S wawal-nniḍen, yal mi yesra i usegzi, yezra amek akked s wacu ara t-id-yexdem.

**A**ḥ**ric amezwaru ( Iferdisen n yimsegzi)**

1. Tabadut

Aḍris imsegzi d aḍris ideg amaru neɣ ameskar yessegzay-d kra n tɣawsa neɣ kra n taluft. Iswi-s , ihi, d tikci neɣ d asemmed n tmussni n win iwumi yettmeslay. Asegzi d ayen yerzan akk taɣulin, ladɣa tin n tussna ; am wakken i t-nettaf s tuget , deg tudert n yal ass.

S umata, aḍris imsegzi yettas-d d tiririt ɣef sin n yiseqsiyen :ayɣer ? d wamek ?

1. Tuddsa n uḍris imsegzi

S umata, imsegzi yebna ɣef kraḍ n yiḥricen :

2-1) Aḥric n usastan (n ugnu)

Yettili-d deg-s usnekwu neɣ assisen n usentel iɣef ad d-yili usegzi. Yettfakka s useqsi, deg tuget.

2-2) Aḥric n tririt

D aḥric ideg yettili usegzi s timmad-is, d tiririt ɣef useqsi-nni i d-yusan di tazwara.

2-3) Aḥric n tsemlilt

Aḥric-a yezmer ad yili am wakken yezmer ur yettili ara. Deg-s, ameskar yezmer ad d-yefk awal n taggara ɣef usentel, neɣ ad d-yernu isali-nniḍen dima yerza asentel, dacu kan ur t-id-yebdir ara yakan deg usegi-s.

**Tamawt**

Almend n wayen id -yenna D. Coltier id-yebder Meksem ( 2010 : 56) :

-Ihricen n yimsegzi zemren ur ttilin ara i 3. Am wakken zemren ad mgirden deg umyizwer ( aseqsi-----tiririt neɣ tiririt----- asegzi).

-Aseqsi yezmer ad yili iban neɣ d uffir, s tɣuri kan ara t-negzu.

- Ameskar yezmer ur yesseqdac ara tasemlilt. Ma tella, tezmer ad tili d awal n taggara ɣef usentel neɣ d timerna n yisali yerzan sentel, ur t-d-yebdir ara yakan.

3- Iferdisen n tutlayt

3-1- Talɣiwin n yimyagen

Llant snat n talɣiwin i d-yettuɣalen s waṭas deg yimsegzi : urmir aḥerfi ( ad+ urmir) akked wurmir ussid. Timezra-ya d tid i izemren ad d-mmalent tigawin i d-yettalsen dima s yiwen n wudem neɣ tidet tamatut. S wawal-nniḍen zemrent ad d-seknent azal awarkudan.

3-2- Udmawen n tjerrumt

Deg uḍris imsegzi , ameskar yekkat amek ara as-yefk udem amesɣaran i uḍris-is. Dɣa ad t-naf ur yesseqdac ara ayen id-yeskanayen timanit (la subjectivité). Almend n waya, udmawen imezgiyen deg tsekka-ya d wi :

Udem amezwaru asget : **Nekkn**i **( nekk + nutni)**

Yesseqdac-it umeskar mi ara d-yessegzay kra n tɣawsa neɣ taluft i t-yerzan netta akked wid yellan am netta. Amedya, mi ara d-yessegzay uḥirafi amek bennun afexxar neɣ aselmad amek sɣarayen timsirin n tutlayt atg.

Udem wis krad asuf **( netta/ nettat)**

Udem-a yettuseqdac mi ara yezmer ad yili d agensas n ugraw.

Udem wis krad asget **( Nutni / nutenti)**

Yesseqdac-it umaru mi ara d-yessegzay kra yerzan medden akk neɣ agraw meqqren deg-sen. Amedya ma yessegzay-d umaru amek ttidiren Imaziɣen, amek ssujayen imejjayen imuḍan, amek sselmaden agemmay deg uswir wis ukuz atg.

3-3- Isuraz

Isuraz i yettilin s watas d wi :

* Wid n usmiwer : seg tama, seg tam-nniḍen, sin akin, tin ɣer-s atg.
* Wid n tguri ( akken ad iger umeskar imedyaten) : amedya, akka ama tg.
* Wid n ulsegzi : s wawl-nniḍen, s unamek-nniḍen atg.
* Wid n useɣzen ( le raisonnement) : acku, axater, imi atg.

**Aḥric wis sin: iqeddicen**

**Leqdic amezwaru: Taɣuri d tesle**ḍ**t u u**ḍ**ris imsegzi (Tanfalit timawit)**

Seld taɣuri n uḍris-a, rred-d ɣef yisastanen-a:

1. D acu-tt tsekka n uḍris-a? Ayɣer?
2. Dacu-ten yisastanen iɣef d-yerra umeskar, deg udris-a?
3. Ader-d kra seg uraren iqburen yettwassnen, di tmurt n Leqbayel.
4. Segzi-d tanfalit yellan, deg udris, gar tacciwin.
5. Ayɣer deg turart n terkizt, yessefk ad neggzen akken cettren?
6. Eg tasleḍt i uḍris-a almend n tuddsa, syin almend n yiferdisen n tutlayt.

Adris:

Tarkizt

Tarkizt d turart n uneggez ideg beṭṭun warrac ɣef sin n yidura, yiwen ad ikennu, wayeḍ ad yettneggiz, ad yettali fell-as, wa deffir wa. Tturaren tarkizt seg ṭam ar mraw d sin. Ma llan deg εecrin, εecra deg yal adar. (Ad mmeyren taseqqart sin yemfaraqen); win iwumi d-teɣli tesɣart, ad yeknu netta d udar-is, wiyiḍ ad ttneggizen, ad rekkben fell-asen.

Mi d-yeḥḍer ad knun, ad ruḥen ɣer weɣrab neɣ ɣer terkizt ad sennden ɣur-s; imir ad yeknu umezwaru, ad yernu wis sin deffir-s, ad yernu wayeḍ akken wa isenned ɣer wa, wa yeṭṭef deg wa, arama knan akk. Imir ad bdun fell-as aneggez wiyiḍ. Yessefk wid yettneggizen ad myizwaren akken ceṭren deg uneggez, acku deg lqanun n terkizt yessefk fell-asen ad ttneggizen akk, yiwen ur yettɣima seg-sen deg tmurt. Yessefk ɣef yal yiwen ad ineggez ɣer lbeεd iwakken ad yeğğ amkan i yemdukkal-is.

Ma yella amezwaru ur ineggez ara akken yessefk, yezga deg tlemmast, ad d-asen wid i iceṭren seg yimdukkal-is, ad as-inin “ṭṭef teknuḍ”, ad neggzen nnig-s, ad as-εeddin ɣer sdat. Wid i ineggzen; yessefk ad ṭṭfen iman-nsen, ad qqimen rekben akken ɣef wid yeknan; ma yella wi irekben seg-sen neɣ wi ineggzen yeɣli, yennul tamurt d nutni ara yuɣalen deg umkan n wid yeknan; ur ttrusun anagar ma nnan –asen: “rset”. Wid yeknan, yessefk ad bedden ɣef yiman-nsen s uknu; ma yella wi yeɣlin seg-sen, d nutni ara ixesren, ad alsen fell-asen aneggez wiyiḍ imi mačči seg-sen ay d-tekka txessart n wurar.

Boulifa S. A., *Tarrayt n tutlayt taqbaylit*, tiẓrigin n tdukkla tadelsant tamaziɣt, Bgayet, 2004, sb 192.

**Leqdic wis sin: Tanfalit s tira**

Iswi: yal anelmad ad yessiweḍ ad -d-yaru aḍris imsegzi.

Tamawt : Fren yiwen seg yisental-a:

 Asentel 1:

Tamurt n Leqbayel d tin yettwassnen s waṭas n wansayen akked leεwayed i yessijhiden assaɣen gar yemdanen d twaculin. Gar-asen ad d-nebder ; tiwizi, timecreḍt (luziεa), alqaḍ uzemmur, amager n tefsut (aderyis), asettel n ucebbub n uqcic i tikkelt tamezwart atg. Asfugel n wansayen-a, tikwal, yemgarad seg temnaḍt ɣer tayeḍt, neɣ seg taddart ar tayeḍt.

Fren yiwen seg wansayen i k-yehwan, tarud-d aḍris ideg ara d-tessegziḍ amek i t-tesfugulemt deg temnaḍt-nwen.

Asentel 2:

Temzi d yiwet n tallit i yesεedday umdan, deg tudert-is; Tettağğa-yas-d cfawat ressxent, deg wallaɣ. Gar tid yelhan d uraren yetturar akked warrac yellan am netta.

Aru-d aḍris ideg ara d-tessegziḍ yiwen n wurar tḥemmled ad t- turareḍ zik-nni .Tinid-d ma mazal tturaren-t ass-a, ma yella umgired gar zik d tura.

**Ger tamawt**

1. Aḍris ad yili seg 10 ar 15 n yijariden.
2. Seqdec tasekka d yiferdisen utlayanen i ilaqen.

**Ase**ɣ**eti n tesle**ḍ**t n u**ḍ**ris “ Tarkizt”**

1. Aḍris-a d imsegzi acku Bulifa yessegzay-aɣ-d urar n terkizt.
2. Aseqsi uffir iɣef d-yerra umaru deg udris-a : Amek tturaren warrac turart n terkizt?
3. Gar uraren iqburen yettwassnen ɣer Leqbayel: tuqemca, taxxamt n cciṭan, alqafen, tizizwit taderɣalt atg.
4. Asegzi n tenfalit yellan gar tacciwin deg uḍris ; ad xedmen tasɣart sin warrac;yal wa d agensas n ugraw-is. Win iwumi d-teɣli, ad yeknu netta d yimdukkal-is.
5. Ttneggizen akken ceṭṭren akken ad ğğen amkan i yimdukkal-nsen.
6. Tasleḍt n uḍris:

6-1- Almend n tuddsa

Aḍris “ Tarkizt” d imsegzi. Yesεa sin n yiḥricen:

Aḥric n ugnu ( Tarkizt----fell-asen)

 Deg-s yesnekwa-d umaru d akken tarkizt d turart n uneggez, terza arrac kan i ibeṭṭun ɣef sin n yigrawen. Akken ad bdun turart xeddmen tasɣart; agraw iwumi i d-tezga, ad yeknu, wayeḍ ad ineggez.

 Aḥric n tririt ( Mi----n wurar):

 Deg-s ameskar yerra-d ɣef useqsi id-yusan d uffir (amek tturaren warrac turart n terkizt?). S wawal-nniḍen yessegzay-aɣ-d isuḍaf iɣef tressa turart n terkizt, gar-asen: wid yeknan, ad sennden ɣer uɣrab neɣ ɣer terkizt, wa isenned ar wa; Wid i yettneggizen, ad myizwaren akken ceṭṭren; Win yeɣlin ad yexser netta d udar-is atg.

6-2-Almend n yiferdisen n tutlayt

6-2-1- Talɣiwin n yimyagen: deg uḍris-a, tuget n yimyagen ftin ɣer urmir aḥerfi( Md: ad yernu, ad bedden, ad alsen, ad ṭṭfen… akked urmir ussid (Md: ad yettali, beṭṭun, ad ikennu, ad ttneggizen)

6-2-2- Udmawen n tjerrumt

 Udem i d-yuɣalen s watas d udem wis kraḍ asget amalay nutni. Yesseqdec-it mi d-yettmeslat xef yemyurar Md: Mi d-yehder ad knun, ad ruhen ɣer weɣrab neɣ ɣer terkizt ad sennden ɣur-s.

6-2-3- Isuraz

Tikci n kra n yimedyaten:

**Ma** yella amezwaru ur ineggez ara akken yessefk, yezga deg tlemmast …(assaɣ n tewtilt)

 **Mi** d-yeḥder ad knun, ad ruḥen ɣer weɣrab neɣ ɣer terkizt ad sennden ɣur-s.( assaɣ n wakud)

**Acku** deg lqanun n terkizt yessefk fell-asen ad ttneggizen akk.( assaɣ n timentelt)

Tiɣbula

1. Fedila M., 2003, *Le texte explicative de la langue amazighe*, université de Bejaia.
2. Meksem Z., 2004, *“Adris imsegzi”, deg tannant usile*ɣ *n tmazi*ɣ*t, actes du “stage de perfectionnement de la langue amazigh”*, Zeralda, les 30 et 31 mai 2004, publication du HCA, Alger.
3. Meksem Z., 2007, *pour une Sociodidactique de la langue amazighe: approche textuelle*. Thèse de doctorat, Laboratoire LIDLEM-Grenoble 3.
4. Meksem Z. 2010, *“ Tisekkiwin n yiḍrisen : Tagmert d tesleḍt”*, HCA, Alger.